Hljóðbækur eru góð viðbót við aðra bókaútgáfu, að mati formanns Félags íslenskra bókaútgefenda. Bóksali segir bækur hafa selst vel frá því að faraldurinn skall á en bókaútgefandi segir að of margar bækur komi út í landinu.
Héðinn Finnsson, verslunarstjóri í Forlagsbúðinni á Fiskislóð, tekur undir að Íslendingar geti enn kallað sig bókaþjóð. Það sýni mikil ásókn í bækur frá því að kórónuveirufaraldurinn skall á. Það sé gleðiefni að í raun seljist eitthvað af öllu sem í boði er.
Það er nú bara alls konar, ég þori nú ekki að segja, það eru krimmar, kiljur aðallega, ástarsögur, ferðabækur og barnabækur
.. það er nú eiginlega bara hvað sem er.
Í fyrrasumar var brjálað að gera og þótt mikið hafi verið að gera í sumar nái það ekki sömu hæðum og þá. Að sögn Bryndísar Loftsdóttur hjá Félagi íslenskra bókaútgefenda, FÍBÚT, er Leifsstöð mikilvægur hlekkur í bóksölu, einkum seljist kiljur vel þar. Jakob F. Ásgeirsson, bókaútgefandi hjá Uglu, og Heiðar Ingi Svansson formaður FÍBÚT taka undir það. Almennt grípi fólk kilju með sér áður en lagt sé af stað í ferðalag.
Jakob telur að hljóðbækur séu mjög að sækja í sig veðrið en á hinn bóginn segir hann að of margar bækur komi út á Íslandi. Heiðar Ingi segir miklar breytingar að verða með tilkomu hljóðbóka. Gamla góða pappírsbókin lifi þó ágætu lífi. Hann hafi á tilfinningunni að áhugi Íslendinga á bókum sé ekki að minnka, hvert sem form þeirra er. Bækur séu í samkeppni við aðra afþreyingu og hljóðbækur geti að hans mati aukið áhuga á öðrum bókum. Bók, í hvaða formi sem er, sé sígildur ferðafélagi.